Klokken er 16.50 en tirsdag eftermiddag, og gruppen af mountainbikere ude foran Skørping Hallen bliver større og større. Her mødes de yngste medlemmer af Rold Skov MTB, som i aften har en af deres to ugentlige træninger. En af dem er 15-årige Anders Sølgaard Christiansen. Han har cyklet i Rold Skov siden han var tre år. - Det er så fedt. Man kommer ud og får noget frisk luft, samtidig med man bare kan give den maks gas og få brugt noget energi, siger rytteren, der til daglig går i 9. klasse på Karensmindeskolen. Foreningslivet har gode kår i Rebild Anders Sølgaard Christiansen kunne vælge at cykle i skoven alene eller med et par venner, men i stedet har han været medlem af Rold Skov MTB lige siden han første gang trådte i pedalerne. Og det er ikke tilfældigt. - Jeg vil være med i foreningen, fordi det betyder, at jeg har nogle at dele min interesse med, og det er megadejligt. Ellers ville jeg bare være en enspænder, der kørte rundt i skoven, siger Anders Sølgaard Christiansen. Og noget tyder på, han ikke er alene med den holdning. En ny undersøgelse fra SDU viser, at hele 35,7 procent af borgere i Rebild Kommune dyrker motion i en forening mindst en gang om ugen. Det placerer Rebild på en 1. plads på landsplan i den kategori. Du kan læse et uddrag af rapporten lige her. Og det overrasker ikke formanden for Rold Skov MTB, Brian Larsen. - Vi er bare gode her i kommunen til at lave noget sammen og til at inddrage folk, siger Brian Larsen til TV2 Nord. Medlemsinddragelse er - måske - nøglen Han har ikke set den samme store medlemsflugt i Rold Skov MTB, som mange andre foreninger har under coronapandemien. - I starten var der da nogen, der faldt fra, men i løbet af året har vi set en stigning, så vi næsten er på samme niveau igen. Ifølge formanden har klubben haft en naturlig fordel under corona, fordi man har kunnet følge retningslinjerne om forsamlingsforbud, samtidig med, at man stadig har haft mulighed for at cykle en tur i skoven. Derudover er det en udendørs og på mange måder individuel sportsgren, og det er også en af grundene til, klubben har klaret sig forholdsvist fint igennem coronanedlukningerne. Men der er også andre aspekter, klubben har benyttet for at fastholde medlemmer. - Giv dem noget ansvar, så de er med til at bestemme, hvad der skal ske og hvilken vej klubben skal  gå. Så det ikke bare er en bestyrelse eller trænere, der bestemmer, hvordan klubben skal se ud i fremtiden, siger Brian Larsen. Efter en god times tid er dagens træning slut for Anders Sølgaard Christiansen. Men allerede om to dage, er han klar til at tage hjelmen på igen. - Der skal vi træne teknik, og det er min yndlingsdisciplin, så det glæder jeg mig til.

Opsummering:
Rebild Kommune indtager en førsteplads på landsplan, når det kommer til at dyrke idræt i foreninger.